b'\n_START_ARTICLE_\nKarlowitzin rauha\n_START_PARAGRAPH_\nKarlowitzin rauha solmittiin vuonna 1699  Osmanien valtakunnan ja pyh\xc3\xa4n liigan v\xc3\xa4lill\xc3\xa4 Sremski Karlovcissa, nykyisen Serbian alueella. Se lopetti 16 vuotta kest\xc3\xa4neen suuren Turkin sodan. Pyh\xc3\xa4 liiga oli perustettu vuonna 1684 paavi Autuas Innocentius XI:n aloitteesta. Siihen kuuluivat perustajaj\xc3\xa4senin\xc3\xa4 Habsburgien valtakunta (Pyh\xc3\xa4 saksalais-roomalainen keisarikunta, It\xc3\xa4valta), Venetsian tasavalta ja Puola-Liettua. Ven\xc3\xa4j\xc3\xa4 liittyi mukaan vuonna 1686._NEWLINE_Leopold I ja It\xc3\xa4vallan armeija voittivat osmanit murskaavasti Sentan taistelussa 1697. August II V\xc3\xa4kev\xc3\xa4n puolalaisarmeija l\xc3\xb6i tataarit Podhajcen taistelussa 1698, mik\xc3\xa4 lopulta pakotti Osmanien valtakunnan solmimaan Karlowitzin rauhan._NEWLINE_Osmanien valtaamista alueista Podolia palautettiin Puola-Liettualle. Venetsia sai Dalmatian. Transilvania, Slavonia ja l\xc3\xa4hes koko Unkari annettiin Habsburgeille. Osmaneille j\xc3\xa4i vain Baanaatti._NEWLINE_Karlowitzin rauha merkitsi Osmanien vallan v\xc3\xa4henemist\xc3\xa4 ja Habsburgien vallan nousua Euroopassa.'